Onsdag blev en ualmindeligt lang dag for den nordjyske EU-politiker Rikke Karlsson. Hun var indkaldt til afhøring hos EU's antisvindel-enhed, OLAF, for at afgive sin forklaring i sagen om Morten Messerschmidts parti MELD, som havde misbrugt støttekronerne fra EU. En sag, Rikke Karlsson har forsøgt at gøre Dansk Folkepartis ledelse opmærksom på i næsten halvandet år, og som senest har kostet Messerschmidt jobbet og  fået DF til at tilbagebetale flere hundredetusinde kroner til EU, som var blevet brugt på partiets årsmøder og en julehilsen fra Messerschmidt. Rikke Karlsson havde på forhånd forventet at skulle svare på spørgsmål i fire-fem timer, men OLAF demonstrerede i den grad grundighed og blev ved i 11 timer. - Det var trættende og hårdt, men det var samtidig også en mulighed for mig for endelig at blive hørt, og det er en rigtig god følelse. Jeg har jo forsøgt at råbe op om den her sag i halvandet år, så det er en god fornemmelse, siger Rikke Karlsson torsdag morgen til TV2 Nord. Hun kan af hensyn til EU's efterforskning ikke afsløre, hvilke spørgsmål der blev stillet under afhøringen. Men hun fortæller, at hun selv gik ind til afhøringen med en stor mappe under armen, som indeholder samtlige mails, korrespondancer, notater og dokumenter, hun har kunnet grave frem i sagen. Og hun klager nu efter afhøringen ikke over længden. - Man må sige, at de er grundige i den her sag, og det er ikke nogen dårlig ting, at de gør sig sådan umage med at komme til bunds i det. Jeg fik at vide, at jeg kunne få al den tid, jeg skulle bruge for at forklare mig, og det fik jeg. 11 timer er et godt billede på, hvor grundig OLAF er, siger Rikke Karlsson, der senere i dag vender hjem til Nordjylland for at holde weekend. EU-politikeren ved ikke, hvad der skal ske i efterforskningen herfra. Indtil videre venter hun stadig på at høre fra det danske politi. - Og mandag skal jeg så tilbage til OLAF og underskrive referatet fra min afhøring. De ville gerne have mig til at godkende og underskrive allerede i går, da vi var færdige, men jeg var simpelthen for træt og uklar i hovedet til at læse så mange sider på engelsk. Jeg vil jo gerne være sikker på, at jeg er blevet forstået rigtigt, så det får altså lov at vente til mandag, siger Rikke Karlsson.

Opsummering:
Den nordjyske EU-politiker, Rikke Karlsson, blev i går afhørt i sagen om MELD-svindel hos OLAF i Bruxelles.